cyanic-selkie/wikianc huggingface dataset:
Dirk Nowitzki
Ensimmäiset kaudet seurassa (1998–2000)
Kausi 1998–1999 oli lyhyempi kuin normaalisti, sillä otteluja pelattiin runkosarjassa ainoastaan viisikymmentä. Nowitzkin ensimmäinen NBA-peli oli Seattle SuperSonicsia vastaan. Joukkueessa pelasi myös Detlef Schrempf, jota pidettiin Saksan koripallon siihenastisen historian parhaana pelaajana. Ensimmäinen ottelu ei sujunut Nowitzkilta odotetunlaisesti, sillä hän teki kaksi pistettä. Nowitzki sanoi olleensa koko ottelun ajan tietämätön roolistaan kentällä ja jäi korin alla vahvemman Schrempfin jalkoihin. Ottelun jälkeen Nowitzki kävi yhdessä apuvalmentaja Donnie Nelsonin kanssa ottelun videolta läpi ja analysoi hänen tekemät virheet. Tämä auttoi, sillä seuraavassa pelissä Nowitzki teki kuusitoista pistettä Golden State Warriorsia vastaan. Onnistuminen antoi Nowitzkin mukaan myös lisää itseluottamusta. Nowitzkin ensimmäisen kauden esitykset olivat vaihtelevia. Välillä Nelson antoi enemmän peliaikaa ja välillä piti häntä penkillä. Nowitzki sanoi kuitenkin ymmärtävänsä valmentajan ratkaisut, koska oli nuori ja vielä kokematon. Paikallinen media kuitenkin arvosti Nowitzkin puolustustyöskentelyä. Mavericks oli kauden päätyttyä konferenssinsa yhdestoista eikä näin ollen päässyt pudotuspeleihin. Nowitzkin ensimmäisen kauden saldo oli 8,2 pistettä ja 3,5 levypalloa ottelua kohden.
Ennen kauden 1999–2000 alkua Nowitzki osallistui Mavericksin kanssa erilaisiin kesäturnauksiin, joissa hän oli yleensä joukkueensa paras pistemies. Salt Lake Cityssä pidetyssä Rocky Mountain Revue -turnauksessa hän oli koko turnauksen paras pistemies. Päävalmentaja Don Nelson suunnitteli käyttävänsä Nowitzkia point forwardina, jolloin hänen syöttötaidoistaan olisi enemmän hyötyä. Mavericks aloitti kauden 108–96-voitolla Golden State Warriorsista Nowitzkin tehdessä yhdeksän pistettä. Kauden edetessä Nowitzkin peliaika lisääntyi ja samalla hän alkoi pelata paremmin. Tammikuussa 2000 seuran uudeksi omistajaksi tuli Internet-miljonääri Mark Cuban, joka loi Nowitzkin mukaan seuraan huippuharjoitteluolot. Vaikka Nowitzkin oma peli kulki, joukkueen peli ei toiminut. Ensimmäisistä 32 pelistä Mavericks oli voittanut yhdeksän ja joukkue oli pudotuspelipaikkojen ulkopuolella. Nowitzki oli Michael Finleyn jälkeen joukkueen paras pistemies. Tähdistöviikonloppuna Nowitzki nimettiin kolmen pisteen heittokilpailuun, jossa hän oli siihenastisen historian pisin osallistuja. Hän sijoittui kilpailussa lopulta toiseksi oltuaan ensimmäisen kierroksen tarkin heittäjä. Tämän lisäksi Nowitzki nimettiin tulokkaiden tähdistöotteluun, jossa hän teki seitsemäntoista pistettä.
Dallasin paluu pudotuspeleihin (2000–2002)
200px|thumb|Mavericksin [[NBA-kausi 2000–2001|kauden 2000–2001 joukkue. Nowitzki istuu kuvassa penkillä.]] Mavericksin omistaja Mark Cuban panosti seuraavaan kauteen ja halusi tehdä seurasta NBA:n ammattimaisimman. Myös tänä kesänä Nowitzki osallistui eri kesäliigoihin. Long Beachin kesäturnauksessa Nowitzki oli turnauksen kolmanneksi paras pistemies. Sen sijaan Rocky Mountain Revuessa hän oli turnauksen paras korintekijä sekä levypallojen ottaja. NBA:n runkosarjan alkaessa päävalmentaja Nelson ajatteli siirtävänsä Nowitzkin pieneksi laituriksi. Nowitzkin mukaan hänen olisi helpompi pelata isona laitahyökkääjänä, mutta suostuisi kuitenkin pelaamaan pienenäkin laiturina. Kauden aikana Nowitzkin taidot erityisesti levypallopelissä paranivat, mikä yllätti päävalmentaja Nelsonin. Mavericks oli runkosarjan jälkeen divisioonansa keskikastissa ja pääsi pudotuspeleihin. Samanaikaisesti Nelsonille todettiin syöpä, joten valmennusvastuu siirtyi kahdeksi kuukaudeksi apuvalmentaja Del Harrisille sekä Nelsonin pojalle, Donnielle. Pudotuspelit Mavericks aloitti voittaen Utah Jazzin otteluvoitoin 3–2. Nowitzkin parhaat peli olivat kolmas ja neljäs peli, joissa hän teki 33 pistettä. Mavericksin pudotuspeliputki katkesi heti seuraavassa vaiheessa San Antonio Spursiin, joka voitti joukkueiden väliset kohtaamiset voitoin 4–1. Nowitzkin paras peli tilastojen valossa oli ottelusarjan viimeinen ottelu, jossa hän teki 42 pistettä ja otti 18 levypalloa.
Hieman ennen kauden 2001–2002 alkua Nowitzki ja Mavericks tekivät pitkän kuusivuotisen jatkosopimuksen. Päävalmentaja Nelson sekä toimitusjohtaja Cuban halusivat pitää Nowitzkin seurassa, koska tiesivät hänen olevan joukkueen paras korintekijä. Lopulta osapuolet tekivät vuodet 2002–2008 kattavan sopimuksen, jonka kokonaisarvo oli 90 miljoonaa dollaria. Mavericks aloitti kauden kahdella voitolla, mutta kolmannessa ottelussa Nowitzki loukkasi nilkkansa ja joutui olemaan yhden ottelun sivussa. Ensimmäisten pelien jälkeen Nowitzkin pistekeskiarvo oli noussut 23,8 pisteeseen, ja hän oli ensimmäistä kertaa korintekijätilaston kymmenen parhaan joukossa. Nowitzkin epäonneksi hän joutui olemaan marraskuussa sivussa vilustumisen jälkeen. Tämä vaikutti myös hänen peliinsä, ja myöhemmin hän sanoi tehneensä paluun kentille liian aikaisin. Helmikuussa Nowitzki valittiin ensimmäistä kertaa NBA:n tähdistöotteluun, jossa hän pelasi Lännen joukkueessa. Nowitzki oli fanien äänestyksessä neljänneksi eniten ääniä kerännyt pelaaja, mutta jäi itse tähdistöottelussa joukkueen muiden tähtien varjoon. Nowitzki teki lopulta kaksitoista pistettä ja antoi kolme syöttöä. Mavericks voitti runkosarjassa 57 peliä ollen divisioonansa toinen ja konferenssinsa neljäs. Pudotuspelien ensimmäisellä kierroksella Mavericks sai vastaansa Minnesota Timberwolvesin. Mavericks voitti otteluparin selvästi otteluvoitoin 3–0, ja Nowitzki teki 33,3 pistettä ottelua kohden. Toisella kierroksella Mavericks kohtasi Sacramento Kingsin. Sacramento pudotti Mavericksin jatkosta otteluvoitoin 4–1.
Konferenssin finaalit ja NBA-finaalit (2002–2006)
thumb|left|200px|Nowitzki vanhassa peliasussa. Kesän 2002 aikana Nowitzkin jalka operoitiin. Ennen kauden alkua joukkue harjoitteli paljon puolustuspelaamista, mikä näkyi myös alkukauden voittoina. Mavericksin kauden aloitus oli NBA-historian parhaita, sillä joukkue voitti neljätoista ottelua putkeen. Tämä jäi yhden voiton päähän NBA:n ennätyksestä. Nowitzkin pistekeskiarvo nousi edellisvuodesta 25,1 pisteeseen, ja hän oli runkosarjan kuudenneksi paras korintekijä. Mavericks oli runkosarjan jälkeen divisioonansa toinen ja sai pudotuspeleissä vastaan Portland Trail Blazersin. Ensimmäisessä pudotuspeliottelussa Mavericks oli tappiolla jo kolmellatoista pisteellä, mutta onnistui lopulta voittamaan ottelun. Tärkeä syy Mavericksin loppukiriin oli Nowitzkin tekemät 46 pistettä, joka oli myös hänen siihenastisen uransa piste-ennätys. Mavericks pääsi otteluparista jatkoon voitettuaan ottelut voitoin 4–3. Seuraavalla kierroksella vastaan tuli Sacramento. Mavericks varmisti jatkopaikkansa vasta viimeisessä pelissä ja eteni konferenssinsa finaaliin, jossa se kohtasi San Antonio Spursin. Kolmannessa osaottelussa Nowitzki väänsi polvensa levypallotilanteessa ja joutui päättämään kautensa. Ilman Nowitzkia Mavericks hävisi ottelut voitoin 4–2.
Kaudeksi 2003–2004 Mavericks koki myös suuria pelaajamuutoksia. Yksi tärkeimmistä hankinnoista oli tähdistöotteluissakin mukana ollut Antawn Jamison. Joukkueeseen koitettiin myös hakea sentteripelaajaa, mutta kun sopivaa pelaajaa ei saatu, ajatteli päävalmentaja Nelson peluuttavan Nowitzkia sentterinä. Pärjätäkseen korin alla Nowitzki pyrki hankkimaan kesän aikana lisää voimaa. Mavericks aloitti kauden 93–109–tappiolla mestarisuosikki Los Angeles Lakersille. Marraskuun lopussa Nowitzki loukkasi uudestaan nilkkansa ja joutui olemaan sivussa seuraavat viisi peliä. Mavericksin ja Nowitzkin ottelut sujuivat alkukauden aikana vaihtelevasti. Helmikuussa Nowitzki pelasi uransa parhaan ottelun pisteiden valossa, kun hän teki 53 pistettä Houston Rocketsia vastaan. Vaihtelevista otteista huolimatta Mavericks sijoittui divisioonansa kolmanneksi päästen pudotuspeleihin. Pudotuspelien ensimmäisellä kierroksella Mavericks kohtasi Sacramenton. Nowitzkin paras peli tilastollisesti oli joukkueiden ensimmäinen peli, jossa hän teki 32 pistettä. Lopulta Mavericks onnistui voittamaan vain yhden ottelun.
thumb|200px|Nowitzki vapaaheitoissa kaudella 2004–2005. Seuraavan kauden alussa Nowitzkin hyvä ystävä Steve Nash siirtyi vapaana pelaajana Phoenix Sunsiin. Mavericks aloitti kauden voitolla Sacramentosta Nowitzkin tehdessä 33 pistettä. Maaliskuussa joukkueen päävalmentaja, Don Nelson, ilmoitti jättävänsä joukkueen perhesyiden takia. Valmennusvastuun otti apuvalmentaja Avery Johnson. Runkosarjan päätyttyä Mavericks oli divisioonansa toisena San Antonion takana. Pudotuspeleissä Mavericks kohtasi ensimmäisellä kierroksella Houstonin, jonka joukkue voitti voitoin 4–3. Seuraavalla kierroksella Mavericks sai vastaansa Nashin edustaman Phoenixin. Neljän ottelun jälkeen voitot olivat tasan, mutta Phoenixin voitettua kaksi viimeistä peliä Mavericksin kausi oli ohitse. Viimeisessä pelissä Nowitzki heitti kaikki jatkoajan heittonsa ohi ja haukkui kentällä myös joukkuekavereitaan.
Ennen kautta 2005–2006 joukkueen tärkeimpiin pelaajiin kuulunut Michael Finley lähti Mavericksista, jolloin Nowitzkin, Finleyn ja Nashin muodostamasta joukkueen tehokkaimmasta kolmikosta ainoastaan Nowitzki oli jäljellä. Mavericks aloitti kauden 111–108-voitolla Phoenixista Nowitzkin tehtyä 28 pistettä. Helmikuussa Nowitzki valittiin NBA:n kolmen pisteen heittokilpailuun, jossa hän pääsi aina finaaliin saakka. Finaalissa Nowitzki voitti Gilbert Arenasin ja Ray Allenin. Mavericks pääsi runkosarjan päätteeksi pudotuspeleihin, joiden ensimmäisellä kierroksella se kohtasi Memphis Grizzliesin. Mavericks voitti ottelusarjan suoraan voitoin 4–0 ja pääsi seuraavalle kierrokselle, jossa sillä oli vastassa San Antonio. Kuuden pelatun ottelun jälkeen voitot olivat tasan, mutta viimeisen ottelun Mavericks onnistui voittamaan. Konferenssin finaalissa Mavericks kohtasi Phoenixin. Ottelusarjan parhaan pelin Nowitzki pelasi viidennessä pelissä, jossa teki 50 pistettä. Mavericks eteni voitoin 4–2 NBA:n finaaleihin. Mavericks aloitti loppuottelusarjan kahdella voitolla Miami Heatista. Tämän jälkeen Mavericks hävisi seuraavat ottelut, minkä takia myös Nowitzki turhautui. Sarjan viidennessä pelissä Nowitzki potkaisi pallon katsomoon, mistä hän sai 5 000 dollarin sakot.
MVP-valinta (2006–2010)
Kesän aikana Nowitzki ja Mavericks tekivät jatkosopimuksen, joka kestäisi vuoteen 2011 saakka. Sopimuksen arvo oli 60 miljoonaa dollaria. Mavericks avasi kauden neljällä perättäisellä tappiolla, mutta tämän jälkeen joukkue voitti kaksitoista ottelua perättäin. Runkosarjan päätyttyä Mavericks oli voittanut 82 pelistä 67, ja se oli koko sarjan eniten voittoja ottanut joukkue. Pudotuspeleissä Mavericks sai vastaansa viimeisenä pudotuspeleihin selvinneen Golden State Warriorsin. Ennakkosuosikkina ottelusarjaan lähtenyt Mavericks hävisi Warriorsille voitoin 4–2. Huonosta pudotuspelimenestyksestä huolimatta Nowitzki valittiin toukokuussa NBA:n arvokkaimmaksi pelaajaksi, eli MVP:ksi. Samalla hänestä tuli ensimmäinen eurooppalainen pelaaja, jolle tämä tunnustus on myönnetty.
thumb|left|200px|Nowitzki kaudella 2008–2009. Kausi 2007–2008 alkoi Nowitzkilta vaatimattomasti hänen tehtyä viisitoista pistettä voittoon päättyneessä ottelussa Cleveland Cavaliersia vastaan. Helmikuussa Milwaukee Bucksia vastaan Nowitzki teki NBA-uransa ensimmäisen tripla-tuplan: 29 pistettä, 10 levypalloa ja 12 syöttöä. Runkosarjan päätyttyä Mavericks oli divisioonansa toiseksi viimeinen, mutta pääsi hyvän voittosuhteensa ansiosta pudotuspeleihin. Vastustajaksi pudotuspeleihin tuli New Orleans Hornets, jolle Mavericks hävisi voitoin 4–1. Paras ottelu Nowitzkilta oli ainoa voittoon päättynyt ottelu, jossa hän teki 32 pistettä ja otti 19 levypalloa. Kauden päätyttyä Mavericksilta joukkueen uudeksi päävalmentajaksi palkattiin Rick Carlisle.
Kauden 2008–2009 Mavericks aloitti huonosti joukkueen voitettua yhdeksästä ensimmäisestä pelistään kaksi. Tämän jälkeen joukkue saavutti voittoja ja Nowitzki lopetti kauden 25 ottelun putkeen, jossa hän teki ottelua kohden vähintään kaksikymmentä pistettä. Vaikka Mavericks oli divisioonansa toiseksi viimeinen, pääsi se hyvän voittoprosenttinsa ansiosta pudotuspeleihin. Pudotuspelien ensimmäisellä kierroksella Mavericks kohtasi San Antonion. Ensimmäistä kertaa sitten vuoden 2006 Mavericks selviytyi ensimmäiseltä pudotuspelikierrokselta jatkoon, kun se kaatoi San Antonion voitoin 4–1. Nowitzkin paras peli oli sarjan viimeinen ottelu, jossa hän teki 31 pistettä. Toisella kierroksella Mavericks kohtasi Denver Nuggetsin. Tällä kertaa Mavericks hävisi ottelusarjan voitoin 4–1. Parhaan pelinsä Nowitzki pelasi ainoassa voittoon päättyneessä ottelussa, jossa hän teki 44 pistettä ja otti 13 levypalloa.
Seuraava kausi lähti Mavericksilta hyvin käyntiin ja joukkue voitti kahdestakymmenestä ensimmäisestä ottelusta neljätoista. Helmikuussa Nowitzki saapui väärinkäsityksen johdosta myöhään harjoituksiin, jonka takia hän halusi aloittaa seuraavan ottelun penkiltä. Tällä eleellä hän halusi osoittaa, että jokainen pelaaja joukkueessa on tärkeä. Nowitzkille pelin aloitus penkiltä oli ensimmäinen kerta yli kymmeneen vuoteen. Runkosarjan päätteeksi Mavericks voitti divisioonansa ja oli koko läntisen konferenssin toiseksi paras joukkue. Pudotuspeleissä joukkue kohtasi San Antonio Spursin. Nowitzkin paras ottelu tilastollisesti oli ensimmäinen voitto-ottelu, jossa hän teki 36 pistettä. Mavericks onnistui voittamaan myös viidennen pelin, mutta hävisi kuudennen pelin, jolloin San Antonio pääsi jatkoon.
Ensimmäinen NBA-mestaruus ja uran päätös (2010–2019)
Kauden 2010–2011 merkittävin hankinta joukkueelta oli Tyson Chandler. Kauden parhaassa pelissään Nowitzki teki 42 pistettä Detroit Pistonsia vastaan. Hän joutui olemaan kauden aikana sivussa yhdeksästä ottelusta polven loukkaantumisen takia. Hän pelasi runkosarjassa 73 ottelua, joista Mavericks voitti 55. Joukkue aloitti pudotuspelit Portland Trail Blazersia vastaan. Nowitzki teki kaikissa otteluissa yli 20 pistettä ja Mavericks eteni seuraavalle kierrokselle voitoin 4–2. Seuraavaksi joukkue sai vastaansa Los Angeles Lakersin, jonka se voitti suoraan voitoin 4–0. Konferenssin finaaleissa joukkue kohtasi Oklahoma City Thunderin. Ensimmäisessä osaottelussa Nowitzki teki 48 pistettä ja johdatti joukkueensa voittoon. Seuraavista neljästä ottelusta Mavericks voitti kolme, jolloin joukkue eteni NBA-finaaleihin Miamia vastaan. Loppuottelusarjassa Mavericks sai Miamin tähtipelaaja LeBron Jamesin kuriin ja Nowitzki juhli seuran ensimmäistä NBA-mestaruuttaa, kun Dallas voitti Miamin voitoin 4–2. Lisäksi Nowitzki valittiin finaalien arvokkaimmaksi pelaajaksi.
Kauden 2011–2012 aloitus viivästyi työsulun takia ja kausi aloitettiin vasta joulukuussa 2011. Joukkue koki myös suuria pelaajamuutoksia, kun DeShawn Stevenson, JJ Barea, Predrag Stojaković sekä and Tyson Chandler lähtivät seurasta. Tammikuussa 2012 Nowitzki pelasi uransa tuhannennen NBA-ottelun. Lyhennetyllä NBA-kaudella Mavericks voitti 36 ottelua ja hävisi 30, jolloin joukkue eteni pudotuspeleihin. Mavericks kohtasi pudotuspelien ensimmäisellä kierroksella Oklahoman, jolle se hävisi suoraan otteluvoitoin 4–0.
Nowitzkin 2012–2013 kauden alku viivästyi kuudella viikolla, kun hän joutui polvileikkaukseen, pitkän uran ensimmäinen leikkaus. Kauden aikana Nowitzki teki muutaman joukkuetoverinsa kanssa sopimuksen, etteivät ajaisi partojansa, ennen kuin Mavericksin voittoprosentti olisi vähintään 50 prosenttia. Kauden aikana Nowitzki saavutti NBA-historian 17. pelaajana 25 000 pisteen rajan. Hän saavutti sen voitto-ottelussa New Orleans Hornetsia vastaan. Saman ottelun jälkeen Mavericksin voittoprosentti nousi jälleen 50 prosenttiin, ja Nowitzki ajoi yli kaksi kuukautta kasvattamansa partansa. Nowitzkin Mavericks jäi lopulta pudotuspelien ulkopuolelle, mihin päättyi joukkueen 12 vuotta kestänyt pudotuspeliputki.
Nowitzki ei päässyt kaudella 2012–2013 NBA:n tähdistöotteluun, mikä katkaisi hänen 11 peräkkäisen ottelun putkensa. Nowitzki oli kuitenkin mukana tähdistöottelussa jälleen keväällä 2014 ja 2015. Nowitski teki kauden 2015–2016 aikana uransa 28 596:nnen pisteensä ja nousi NBA:n kautta aikojen tilastossa Shaquille O’Nealin ohi kuudenneksi. Hän teki kauden aikana 18,3 pistettä ottelua kohden ja oli joukkueensa paras kyseisessä tilastossa. Kukaan toinen pelaaja ei ole aiemmin 38-vuotiaana ollut joukkueensa paras pistekeskiarvoltaan.
Heinäkuussa 2016 Nowitzki teki Mavericksin kanssa kaksivuotisen, arvoltaan 50 miljoonan dollarin jatkosopimuksen. Maaliskuussa 2017 hän saavutti 30 000 pisteen rajan ottelussa Los Angeles Lakersia vastaan. Kesällä 2018 Nowitzki teki yhden vuoden jatkosopimuksen Mavericksin kanssa. Samalla hänestä tuli sarjan historian ensimmäinen pelaaja, joka on edustanut samaa seuraa 21 kauden ajan. Kauden 2018–2019 hän pääsi aloittamaan vasta joulukuussa toivuttuaan nilkkaleikkauksesta. Nowitzki ilmoitti koripallouransa lopettamisesta huhtikuussa 2019. Uransa viimeisessä ottelussa San Antoniota vastaan hän teki 20 pistettä.
Maajoukkue
Nowitzki on ollut mukana myös Saksan nuorisomaajoukkueissa, joita hän edusti ensimmäistä kertaa vuoden 1995 nuorten EM-kisojen karsinnoissa. Karsintojen ensimmäisessä vaiheessa Nowitzki valittiin turnauksen arvokkaimmaksi pelaajaksi. Hän oli myös joukkueensa toiseksi paras pistemies. Saksan joukkue hävisi karsinnoissa ainoastaan yhden ottelun, millä se varmisti paikkansa nuorten vuoden 1996 EM-kisoihin.
Nowitzki on ollut alusta alkaen halukas edustamaan maataan. Hän onkin pelannut maajoukkueen paidassa useita arvoturnauksia. Ensimmäisen kerran Nowitzki edusti Saksaa vuonna 1997, jolloin maalla oli peli Portugalia vastaan. Hänen maajoukkue-uransa jatkui syksyllä 1998, jolloin hän oli mukana EM-karsinnoissa. Maajoukkueeseen hänet oli nostanut takaisin suomalainen Henrik Dettmann, joka toimi joukkueen päävalmentajana. Saksa varmisti paikkansa vuoden 1999 EM-kisoihin, joihin myös Nowitzki osallistui. Hän ei ehtinyt valmistautumaan ensimmäisiin arvokisoihinsa hyvin, sillä hän pääsi vain muutamiin joukkueen yhteisiin harjoituksiin NBA:sta. Saksa sijoittui kisoissa lopulta seitsemänneksi voitettuaan Turkin sijoitusottelussa.
Nowitzkin osallistumista vuoden 2002 MM-kilpailuihin vaikeuttivat vakuutusasiat: Saksan koripalloliiton oli löydettävä ja maksettava tarpeeksi suuri takuu Nowitzkista, jotta mahdollinen loukkaantuminen ei aiheuttaisi Mavericksille ylimääräisiä kuluja. Vakuutuksen hinnaksi sovittiin lopulta 200 000 dollaria, josta Nowitzki oli jopa valmis maksamaan osan. Saksa selviytyi välieriin, joissa se hävisi Argentiinalle luvuin 80–86. Pronssiottelussa Saksa voitti Uuden-Seelannin pistein 117–94. Nowitzki oli jälleen pronssiottelussa joukkueensa paras pistemies tehtyään 29 pistettä. Hänet valittiin turnauksen arvokkaimmaksi pelaajaksi.
Vuoden 2005 EM-kisoissa Nowitzki johdatti Saksan alkulohkonsa toiseksi. Saksa selvisi välieriin, jossa se voitti Espanjan lukemin 74–73. Loppuottelussa Saksa hävisi Kreikalle lukemin 78–62. Nowitzki voitti kisojen korikuninkuuden, jonka lisäksi hänet valittiin kisojen arvokkaimmaksi pelaajaksi.
EM-hopean ansiosta Saksa lunasti paikkansa vuoden 2006 MM-kilpailuihin. Menestys kisoissa jäi kuitenkin viimekertaista heikommaksi jääden kahdeksanneksi. Kisojen päätyttyä Nowitzki kuitenkin sanoi, ettei sijoitus ollut huono. Nowitzki oli mukana myös vuoden 2007 EM-kisoissa, joissa Saksa sijoittui viidenneksi. Nowitzki voitti turnauksen korikuninkuuden ja oli toinen levypallotilastoissa. Häntä ei kuitenkaan valittu turnauksen arvokkaimmaksi pelaajaksi, sillä tämän palkinnon sai Andrei Kirilenko.
Saksa joutui karsimaan vuoden 2008 kesäolympialaisiin huonon EM-menestyksen takia. Ratkaisuottelussa viimeisestä olympiapaikasta Nowitzki teki 32 pistettä Puerto Ricoa vastaan. Kisojen avajaisissa Nowitzki toimi Saksan lipunkantajana. Kisoissa Saksa sijoittui kymmenenneksi voitettuaan ainoastaan Angolan. Seuraavan kerran Nowitzki edusti Saksaa arvokisoissa vuoden 2011 EM-kilpailuissa. Maa ei päässyt kisoissa kuitenkaan pudotuspelivaiheeseen asti.
Kesällä 2015 Nowitzki ilmoitti palaavansa maajoukkueeseen neljän vuoden tauon jälkeen vuoden 2015 EM-kilpailuissa, joiden alkulohko pelattiin Saksassa. Hän teki keskimäärin 13,8 pistettä ottelua kohden ja nousi EM-kilpailuiden kaikkien aikojen pistetilastossa toiseksi ohi Nikos Galisin. Saksa ei edennyt kisoissa alkulohkoa pidemmälle. Tammikuussa 2016 Nowitzki ilmoitti lopettavan maajoukkueuransa.
Pelityyli
200px|thumb|Nowitzki oli muun muassa kaudella 2005–2006 sarjan neljänneksi paras vapaaheittäjä. Nuorena Geschwindner halusi tehdä Nowitzkista heittäjän, koska NBA:ssa ei ollut isoja pelaajia, jotka pystyivät heittämään myös kaukaa. Nowitzki on pelannut urallaan useita pelipaikkoja. Saksassa hänet laitettiin aluksi pelaamaan heittävänä pelaajana, mutta myöhemmin häntä haluttiin peluuttaa myös sisällä, mitä Geschwindner vastusti. NBA:han siirryttyään Nowitzkilla oli aluksi vaikeuksia pelata voimakkaampia vastustajia vastaan. NBA:ssa Nowitzki pelasi pääsääntöisesti isona laitahyökkääjänä, mutta välillä hän pelasi myös sentterinä tai point forwardina.
Geschwindnerin mukaan Nowitzkin heitto on yksi parhaimmista. Hänen mukaansa Nowitzkin heitto on myös teknisesti yksi parhaimpia. Hänet tunnetaan myös kovana levypallopelaajana. Vuonna 2009 yhdysvaltalainen koripallolehti Slam valitsi Nowitzkin sen hetken yhdeksänneksi parhaaksi pelaajaksi NBA:ssa.
Yksityiselämä
Nowitzki tunnetaan julkisuudessa nöyränä ja kohteliaana ihmisenä, joka jakaa myös mielellään nimikirjoituksia. Nowitzkin siskon mukaan hän on hyvin itsetietoinen, muttei kuitenkaan ylimielinen.
Nowitzkin isä, Jörg-Werner Nowitzki, on entinen ammattikäsipalloilija, joka oli lähellä nousta Saksan käsipallomaajoukkueeseen. Nowitzkin äiti, Helga Nowitzki, oli sen sijaan koripalloilija. Hän edusti maataan kolmekymmentä kertaa maajoukkuetasolla. Myös Dirk Nowitzkin sisar, Silke, oli koripalloilija. Äitinsä tapaan hän pääsi edustamaan maajoukkuetta, ja lisäksi hän pelasi DJK Würzburgissa. Nowitzki seurusteli vuosina 1992–2002 kotikaupunkinsa naiskoripalloilijan, Sybille Gererin, kanssa. Vaikkeivät he enää seurustele, ovat he pysyneet hyvinä ystävinä. Entisistä pelikavereista Steve Nash on Nowitzkin hyvä ystävä. Myös Holger Geschwindner on läheinen ystävä Nowitzkille. Nowitzki perusti vuonna 2002 omaa nimeänsä kantavan hyväntekeväisyysjärjestön.
K. G. Hammar
Karl Gustav Hilding Hammar, yleisesti K. G. Hammar (s. 18. helmikuuta 1943 Hässleholm) on ruotsalainen teologi, Lundin piispa ja Ruotsin kirkon, Upsalan emeritus arkkipiispa.
Elämänvaiheet ja työ
Hammar on lähtöisin Lundin hiippakunnasta. Hän kasvoi pappiskodissa ja vihittiin papiksi Lundin hiippakuntaan 22-vuotiaana. Hän on teologian tohtori ja dosentti. Vuonna 1972 hän väitteli tohtoriksi kirkkohistoriaan liittyvällä aiheella ”Liberalteologi och kyrkopolitik, Kretsen kring kristendomen och vår tid, 1906-omkr. 1920”.
Eläkkeelle hän jäi 2006. Sen jälkeen hän on toiminut vierailevana professorina Lundin yliopiston humanistisen ja teologisen tiedekunnan teologian ja uskontotieteen keskuksessa (Centrum för teologi och religionsvetenskap).
Hammarin ajatuksia sävyttää liberaali teologinen perinne, siitä esimerkkinä hänen ajatuksensa kirkon ja valtion suhteiden uudelleen järjestämisestä. Hän suhtautui arkkipiispana ollessaan myönteisesti sukupuolivähemmistöjen oikeuksien puolustamiseen. Hän hyväksyi ns. Ecce Homo valokuvateosten näyttämisen Upsalan tuomiokirkossa 1998 ja hänen kannanottojaan arvosteltiin, mm Katolinen kirkko ja syyrialais-ortodoksinen kirkko Ruotsissa arvostelivat häntä, mutta samalla hän sai paljon tukea, mm. Tukholman piispa Caroline Krook tuki häntä. pienoiskuva|K.G. Hammarin vaakuna, Lundin piispa pienoiskuva|K. G. Hammarin arkkipiispan vaakuna Hammar tunnettiin arkkipiispana myös kiistanalaisista ulkopolitiikan lausumista, muun muassa Israelin ja Palestiinan välisessä konfliktissa. Hän on arvostellut myös kansainvälistä kapitalismia.
Tommi Lindell
thumb|Tommi Lindell oikealla. Tommi Lindell (s. 1966) on suomalainen musiikin monitoimihenkilö, joka on säveltänyt, sovittanut, soittanut ja tuottanut monilla eri levyillä, hän on vaikuttanut esimerkiksi kokoonpanossa Lindelltronics, The Swinghufvuds, Allekirjoittanut, Tapaus Lindell, Veijo Midi & Modulit. Lindellin musiikkiopinnot alkoivat 1980-luvun alkupuolella Oulunkylän Pop- ja Jazz-konservatoriossa, jonka jälkeen hän on ollut mukana vaikuttamassa monissa eri kokoonpanoissa soittajana tai muussa roolissa.
2000-luvun alussa Lindell oli yksi Yle TV1:n Hotelli Sointu -ohjelman tekijöistä.
Lindell käytti kappaleessa ”Maan tapa” Yleisradion lähetyksen lopettamissignaalia. Kun kappale soi Yöradion lähetyksessä, se katkaisi lähetyksen osassa Suomea, muun muassa Espoon Kivenlahdessa.
Karl Herman Pankakoski
pienoiskuva|Luonnontieteilijä K. H. Hällström saniaisten keskellä [[Harlun Pötsövaarassa vuonna 1906.]] Karl Herman Pankakoski (synt. Hällström, 17. kesäkuuta 1881 Sortavala – 10. joulukuuta 1967 Hämeenlinna) oli luonnontutkija sekä Sortavalan seminaarin johtaja ja luonnonhistorian ja maantiedon opettaja.
Karl Herman Pankakosken vanhemmat olivat Sortavalan kaupunginlääkäri, myöhemmin piirilääkäri ja lääkintöneuvos Herman Adolf Hällström ja Olga Maria Karolina Hjerppe. Hänen puolisonsa oli Selma Sofia Kristiina Europaeus.
Pankakoski kirjoitti ylioppilaaksi Helsingin suomalaisesta yhteiskoulusta vuonna 1899 ja valmistui Helsingin yliopistosta filosofian kandidaatiksi 1903. Sen jälkeen hän toimi luonnonhistorian ja maantiedon opettajana, ensin Porissa ja Tampereen yhteiskoulussa vuoteen 1907 sekä vuonna 1906 assistenttina yliopiston maantieteen laitoksella tutkien perinnöllisyystiedettä. Hän julkaisi aiheesta myös kirjan. Sortavalan seminaarin luonnontieteiden lehtoriksi hän tuli vuonna 1911 ja jatkoi opetustyötä myös tultuaan valituksi seminaarin varajohtajaksi 1926. Johtajana hän aloitti vuonna 1935 toimittuaan sitä ennen vuosina 1934–1935 vt. johtajana. Hän opetti samalla vuosina 1921–1935 Sortavalan tyttökoulussa. Hän suomensi itse ja vaimonsa kanssa luonnontieteeseen liittyviä kirjoja ja avusti muun muassa Luonnon ystävä -lehteä.
Pankakoski oli syvällisesti perehtynyt Laatokan Karjalan luontoon ja maantieteeseen, ja tunnettu etevänä ja pidettynä opettajana, joka ymmärsi nuorisoa. Hän oli Sortavalan kaupunginvaltuuston jäsen vuosina 1926–1928 ja toimi Raja-Karjalan säätiön hallituksessa.
Pankakosken johtajakautta Sortavalan seminaarissa rasittivat talvisota ja jatkosota, jotka merkitsivät seminaarin evakkomatkoja sisämaan opettajaseminaarien suojaan. Seminaari pääsi jälleenrakentamaan Pankakosken johdolla Sortavalaan jatkosodan vuosina 1942–1944, mutta vuonna 1944 seminaari evakuoitiin Sortavalasta lopullisesti. Pankakoski sijoitettiin Raaheen, jonne seminaarin naisosasto oli siirretty Raahen seminaarin yhteyteen.
Pankakoski vietti viimeiset vuotensa Tyrvännön Lepaalla ja kuoli siellä 86-vuotiaana.
Ovidiu Hațegan
Ovidiu Alin Hațegan (s. 17. heinäkuuta 1980 Arad, Romania) on romanialainen jalkapalloerotuomari. Hän toiminut kansainvälisensä erotuomarina vuodesta 2008 alkaen.
Lauhanvuoren kansallispuisto
Lauhanvuoren kansallispuisto sijaitsee Kauhajoen ja Isojoen rajalla, Etelä-Pohjanmaalla. Kansallispuiston pinta-ala on 53 km², ja se on perustettu vuonna 1982. Lauhanvuori erottuu 231-metrisenä Pohjanmaan muuten tasaisesta maastosta, ja se onkin yksi Länsi-Suomen korkeimmista kohdista. Lauhanvuoren kasvillisuus ja geologia ovat lähialueesta poikkeavia. Kansallispuistossa on lähdepuroja, lähteikköjä, allikkoisia soita, karuja mäntykankaita sekä muinaisia rantakivikoita eli kivijatoja. Koska puisto sijaitsee Suomenselän vedenjakajalla, sen luontoon kuuluu sekä pohjoisia että eteläisiä lajeja.
Kansallispuisto sopii hyvin päiväretkikohteeksi. Ensimmäiset patikoijat saapuivat 1950-luvulla. Puistoa hoitaa Metsähallitus, merkittyjä reittejä siellä on noin viisitoista kilometriä.
Lauhanvuoren kansallispuisto kuuluu alueeseen, jolle ollaan hakemassa Unescon alaista Geopark-statusta. Alueen alkuperäiseen lajistoon kuuluva metsäpeura ollaan palauttamassa Lauhanvuoren luontoon. Ensimmäiset eläimet tuotiin totutustarhaan syksyllä 2017.
Geologia ja geomorfologia
thumb|left|upright|Lauhanvuoren kansallispuiston kartta. thumb|left|upright|Suolampi Spitaalijärven ja Kivijadan välisen reitin varrella. Lauhanvuori on moreeni- ja kalottivuori, joka kohoaa noin sata metriä ympäröiviä alueita ylemmäs 231 metrin korkeuteen. Se on yksi Länsi-Suomen korkeimmista kohdista, ja Lauhanvuoren aluetta kutsutaankin Länsi-Suomen Lapiksi. Vuoren laella sijaitseva neliökilometrin kokoinen alue paljastui 9 300 vuotta sitten mannerjäätikön vetäydyttyä alueelta, eikä tämä lakialue koskaan ole ollut veden alla. Laki olikin aluksi keskellä Ancylusjärven ulappaa sijaitseva yksinäinen saari.
Vesi kulutti ja huuhtoi Itämeren merivaiheiden aikana Lauhanvuoren rinteitä. Tuuli, jää ja aallot muokkasivat maata, joka nousi vedestä vähitellen. Nykyisin tämän muokkaustyön tulokset ovat nähtävissä vuoren rinteillä erilaisina rantamuodostumina, kuten eroosiotörminä, sulavesikuruina, rantatasanteina ja rantavalleina. Kivijadat ovat muodostumista ehkä tunnetuimpia. Kivijadalla tarkoitetaan muinaista rantakivikkoa, jossa ei ole kasvillisuutta. Suurimmilla hiekkakivijadoilla on mittaa satoja metrejä, ja ne ovat kymmenien metrien levyisiä. Nämä kivijadat sijaitsevat Lauhanvuoren alarinteillä. Vuoren hiekkakivestä koostuvaa maaperää onkin mahdollista tutkia ainoastaan kivijadoissa. Muissa paikoissa hiekkakivi on paksun turve-, moreeni- tai hiekkakerroksen alla.
250px|thumb|left|Näkymä suunnilleen keskeltä Kivijataa kohti pohjoista. Lauhanvuoren aluetta voidaan pitää sedimenttikivien ja niiden alla olevan peruskallion välisen rajan tyyppialueena Suomessa. Ediacarakaudella (aikaisemmin vendikausi) 635–542 miljoonaa vuotta sitten Lauhanvuoren alue oli tasoittunut arvioiden mukaan 180–200 metrin korkeuteen nykyisestä merenpinnasta eli lähelle alueen nykyistä tasoa. Tällöin Fennoskandian alue sijaitsi päiväntasaajan lähellä ja alueen paljaat graniittikalliot rapautuivat trooppisissa olosuhteissa sekä kemiallisesti että fysikaalisesti. Rapautuminen ulottui varsinkin rakojen kohdalla metrien, joskus jopa kymmenien metrien syvyyteen saakka.
Suuria alueita nykyisen Länsi-Suomen rapautuneesta peruskalliosta peittyi ediacarakaudella matalaan veteen. Erityisesti jokisuiden ympäristössä veteen kerrostui kvartsihiekkaa, joka ajan kuluessa iskostui hiekkakiveksi. Lauhanvuorella tätä hiekkakiveä on säilynyt näihin päiviin saakka.
Luultavasti monenlaiset eliöt uivat Lauhanvuoren alueen vesissä. Steriilissä kvartsihiekassa fossiilit säilyvät hyvin huonosti ja ainoat selkeät hiekkakivessä säilyneet fossiilit ovat annelidien ryömimisjäljet. Annelidit olivat Annelida-ryhmään kuuluvia selkärangattomia ja matomaisia eläimiä. Näiden pohjalla madelleiden eläinten fossiilien ikä on enintään 700 miljoonaa vuotta.
Lauhanvuoren toorit eli kalliopaadet, jotka ovat jääneet jäljelle, kun ympäröivä rapautunut aines on kulkeutunut pois, alkoivat muodostua rakomyötäisesti rapautuneen graniitin peityttyä kvartsihiekkakiven suojaan. Toorit saivat lopullisen muotonsa vasta jääkauden jälkeen, kun jäätikkö oli kuluttanut graniitin päältä hiekkakiven pois ja rantavoimat olivat puhdistaneet graniittikallionraot rapautumistuotteista jättäen jälkeensä vain rapautumattomat keskukset.
Vesistöt
Lauhanvuori sijaitsee vedenjakajalla, sillä puiston länsiosa kuuluu Lapväärtinjoen–Isojoen ja itäosa Karvianjoen vesistöön. Ensin mainittu vesistö saa alkunsa Lauhanvuoren lähteistä ja puroista. Jokia ei kansallispuiston alueella ole, mutta siellä virtaa yhdeksän puroa, joiden yhteenlaskettu pituus on 11 kilometriä. Ne laskevat Isojokeen ja sitä kautta Lapväärtinjokeen. Pisin puro on kolmen kilometrin mittainen nimetön Peräkorven lähteestä laskeva puro. Muita yli kahden kilometrin mittaisia puroja ovat Vyösluoma ja Huhtaluoma. Suurin osa puroista ei ole luonnontilaisia, sillä niihin laskee kaivettuja ojia. Purojen uomia on myös ruopattu.
Vuoren rinteet ovat karkeat, ja niiden alla on hyvin läpäisevä hiekkakivestä koostuva kallioperä. Tämän vuoksi sadevesi imeytyy nopeasti rinteisiin ja painuu syvälle, aina pohjavedeksi asti. Lauhanvuoren kaksi pohjavesialuetta ovat Eenokinneva ja Riitakangas, joiden pinta-ala on yhteensä 352 hehtaaria. Riitakankaasta vajaa puolet on kansallispuistossa, kun Eenokinneva on lähes kokonaisuudessa puiston alueella.
Kansallispuiston järvien ja lampien pinta-ala on 9,4 hehtaaria. Suurimmat järvet ovat Spitaalijärvi (6,7 hehtaaria), Kaivolammi (1,2 hehtaaria) ja Ahvenlammi (0,7 hehtaaria). Lauhanvuoren järvet ja lammet ovat käytännössä umpilampia, ja ne ovat pääsääntöisesti humuspitoisia. Spitaalijärvi puolestaan on karu ja kirkasvetinen järvi. Lammet ovat suorantaisia, karuja ja tummavetisiä.
Ilmasto
Koska Lauhanvuori sijaitsee noin sata metriä ympäröiviä alueita ylempänä, vuori pysäyttää saderintamat. Näin ollen vuorella sataa ympäröivää aluetta enemmän. Pysyvä lumi saattaa sataa vuoren yläosiin marraskuussa, ja viimeiset lumet sulavat vasta vapun aikoihin pohjoisrinteiltä.
Lauhanvuori on Suomen eteläisin paikka, jossa puiden latvuksiin muodostuu ilman kosteuden tiivistymisestä aitoa tykkylunta.
Kasvillisuus
Puistossa on sekä laajoja luonnonmetsiä että harvinaisia eteläisiä aapasoita. Hiekkakivisen Lauhanvuoren kasvillisuus on karua, mutta alarinteillä on myös rehevämpää kasvillisuutta paikoissa, joissa pohjavesi on lähellä maanpintaa tai lähteenä maanpinnalla. Kansallispuiston pinta-alasta noin 60 prosenttia on metsiä. Siitä noin 80 prosenttia on kuivia ja karuja kangasmetsiä. Kuivahkojen kankaiden osuus on vajaa 20 prosenttia kivennäismaista. Lehtomaisia kankaita ja lehtoja on kulttuurialueilla, kuten sorakuopilla, ja pohjaveden vaikutusalueilla.
Lauhanvuoren laki, joka ei ole ollut veden alla, on säilyttänyt irtaimet maamassansa ja ravinteensa. Lakialue onkin tämän vuoksi veden huuhtomia rinteitä rehevämpi. Rinteet ovat karuja ja vähäravinteisia. Lauhanvuoren alarinteillä sijaitseviin kivennäismaan painanteisiin on aikojen saatossa muodostunut karuja soita, varsinkin rämeitä ja nevoja. Alueelle tyypillisiä suoyhdistelmätyyppejä ovat hiekkapohjaiset ja pienehköt keidassuot. Huomattavimmat suot ovat Siioninkeidas ja Lohikeidas puiston eteläosassa ja Likolammit, Kärkikeidas ja Majaletto pohjoisosassa.
Likolammit on alueen keidassoista parhaiten säilynyt. Majaletto on Likolammeja suurempi keidasräme, jonka pohjoisosassa on monia pienikokoisia lampia. Tältä suolta alkaa muun muassa Majaluoma-niminen kirkasvetinen taimenpuro. Majaleton alueella sijaitsee pieni rinnesuo, joka on eteläisessä Suomessa harvinaisuus. Rämeiden ja nevojen lisäksi alueella, varsinkin Isojoen alkulähteillä Lauhanvuoren etelään päin viettävällä osalla, on myös korpia. Myös luhtaisia nevoja on paikoin purojen varsilla. Kansallispuistossa on lisäksi vajaan hehtaarin alue lettoa, jolla kasvavat esimerkiksi purtojuuri, ruskopiirtoheinä, hirssisara, rimpivihvilä, karhunruoho sekä useat harvinaiset sammalet. Lauhanvuori on karhunruohon eteläisin kasvupaikka. thumb|180px|Kirkasvetinen lähdepuro Spitaalijärven ja Kivijadan välisen reitin varrella. Näissä puroissa tavataan purotaimenta.
Vuoren alarinteiden puusto muodostuu kitukasvuisesta mäntymetsästä. Alarinteillä sijaitsevat karut kankaat ovat jäkälän ja kanervan peittämät. Kankailla kasvaa lisäksi yli 125–135-vuotiaita mäntyjä. Vuoren laella ja varsinkin lähteiden ympäristössä tihkuvetisillä rinteillä ja alavilla kankailla esiintyy lehtomaisia ja tuoreita kangasmetsiä sekä lehtojuotteja. Laella valtalajeina ovat kuusi ja lehtipuut. Rehevissä paikoissa kasvaa esimerkiksi nuokkuhelmiköitä, sananjalkoja, metsäkurjenpolvia ja metsätähtiä. Lauhanvuoren sijainti Suomenselän vedenjakajaseudulla vaikuttaa alueen kasvillisuuteen: vuorella elää sekä pohjoisia että eteläisiä lajeja. Vuoren rinteillä kasvaa mäntykukka, joka ottaa mäntyjen juurista tarvitsemansa ravinteet. Erään lähdepuron varrelta haavanrungolta löydettiin vuonna 1992 harvinainen harjasorakas-kääpä. 1990-luvun alkuvuosina pilkkumäntypistiäiset ja ytimennävertäjät aiheuttivat kansallispuistoon sadan hehtaarin kuolleen männikön.
Kansallispuistosta on löydetty 20 valtakunnallisesti tai alueellisesti uhanalaista tai silmälläpidettävää putkilokasvi- tai sammallajia. Uhanalaisten lajien kannalta merkittävimmät elinympäristöt ovat lähteiden vaikutusalueet sekä rehevät avosuot, joilla kasvaa 17 lajia 20:stä havaitusta. Kangasmetsissä tavataan kolmea luokiteltua lajia, harjukeltaliekoa, kalliokieloa ja kangasajuruohoa. Suomessa erittäin uhanalaisia lajeja ovat harjukeltalieko, lähdesara ja nummirahkasammal.
Eläimistö
Hirvet syövät laella pihlajien ja haavan taimien latvustoja. Metsäjänis, orava ja näätä ovat metsien ympärivuotista peruslajistoa. Lauhanvuoren alueella liikkuu ajoittain saukkoja, ilveksiä, susia, karhuja ja liito-oravia. Liito-orava on priorisoitu laji. Alueella tavataan vuosittain ahmoja, ja niiden tiedettiin menneinä vuosikymmeninä jopa pesineen alueella. Alueen alkuperäiseen lajistoon kuuluva metsäpeura ollaan palauttamassa Lauhanvuoren luontoon. Ensimmäiset eläimet tuotiin totutustarhaan syksyllä 2017.
Vuonna 2008 tehdyissä laskelmissa havaittiin 53 maalintu- ja 9 vesilintulajia. Yleisimmät lajit olivat peippo, metsäkirvinen, harmaasieppo ja pajulintu. Lauhanvuoren karujen mäntymetsien tyyppilajeja ovat muun muassa leppälintu, kirjosieppo, kulorastas ja järripeippo. Rehevimpien metsien lajit, kuten peukaloinen ja sirittäjä, ovat selvästi harvinaisempia. Kahlaajalajeista runsaslukuisin on liro. Lauhanvuoren karussa ympäristössä viihtyvät pohjoiset lintulajit, kuten järripeippo ja tilhi, joka viettää kesänsä tavallisesti pohjoisessa. Puistossa tavattavaan lisäksi muun muassa ampuhaukkaa, mustakurkku-uikkua, pohjantikkaa, helmipöllöä, kapustarintaa, suokukkoa, palokärkeä, laulujoutsenta, kehrääjää ja kulorastasta. Pikkusieppo pesimässä kansallispuistossa on harvinaisuus. Linnusto ei karuudesta johtuen ole kovinkaan monipuolinen, mutta se poikkeaa silti tavallisesta eteläpohjalaisesta maaseutuympäristöstä. Huhtikuussa Lauhanvuoren laella sijaitsevasta näkötornista voi tarkkailla petolintujen, kurkien, joutsenten ja hanhien muuttoa. Syksyisin Lauhanvuorella voi nähdä taviokuurnia. Talviaikaan puiston linnusto on melko niukkaa. Talvisin alueen näkyvimpiä lajeja ovat hömö- ja töyhtötiaiset, kanalinnut, tikat ja korppi. Koskikaran saattaa tavata talvisin sulana pysyvistä Lohikeitaan luomista.
Lähdepuroissa tavataan tammukkaa eli purotaimenta. Lauhanvuoren kansallispuiston selkärangatonlajisto tunnetaan melko huonosti. Parhaiten tunnetaan lähteikköjen ja lähdepurojen kaksisiipiset, vesiperhoset, kovakuoriaiset ja koskikorennot. Jukka Salmelan tekemien tutkimusten mukaan Lauhanvuorella on varsin monipuolinen ja vaatelias lähteiden vaikutusalueella elävä sääskilajisto. Tutkimuksessa löytyi muun muassa Suomen vastuulajeihin kuuluvat rimpiryönikkä, Pneumia borealis ja Pneumia bugeciana. Heinäkuussa 2005 tehdyssä perhosten kartoituksessa havaittiin puistosta 163 perhoslajia.
Historia
Lauhanvuori oli aina 1600-luvulle saakka erämaata, jossa Satakunnan asukkaat kävivät metsästämässä. Kylien alettua kehittyä Lauhanvuoren ympäristöön paikalliset asukkaat alkoivat käyttää aluetta metsästykseen.
Lauhanvuoren metsiä on aikojen saatossa käytetty monin eri tavoin. 1700- ja 1800-luvuilla nykyisen kansallispuiston reunaosissa kasvaneita mäntyjä kaadettiin tervanpolttoa varten. Vielä nykyisinkin puistossa voi nähdä muutaman tervahaudan perustukset. Terva vietiin myytäväksi Kristiinankaupunkiin Lauhanvuoren läpi kulkevaa kaupunkitietä pitkin. Tervahaudat sijaitsivat monesti tuohon aikaan niin kaukana, että haudalle rakennettiin hautasaunoja. Näissä hautasaunoissa oli yksinkertainen kiuas ja nukkumista varten laveri. Metsämiehet käyttivät hautasaunoja pysähdyspaikkoina, ja eri vainoaikoina niissä myös piileskeltiin. Perimätiedon mukaan Lauhanvuoren alueella sijaitsevalla Majaluomanhaudalla "kasakat tappoivat saunallisen väkeä, kun piika oli ilmoittanut piilopaikan, mutta hänetkin surmattiin". Tämä tarina on mahdollisesti peräisin isonvihan ajoilta, koska tällaisia joukkomurhia ei tunneta myöhempien vihollisuuksien ajoilta. 1800-luvulta vuoteen 1905 Lauhanvuoren hiekkakivestä valmistettiin myllynkiviä.
Puutavaran arvo alkoi tervan kysynnän vähetessä kasvaa. 1850-luvulta lähtien alueella alettiin tehdä mittavia hakkuita. Männynistutukset alkoivat 1870-luvulla. Lauhanvuoren itäiset alueet olivat valtion omistuksessa ja läntiset osat yksityisomistuksessa vuoteen 1936 saakka, jolloin valtio osti ne. Vuonna 1917 valtion omistamilla mailla alkoivat soiden kuivatukset. Moni suo tosin todettiin liian köyhäksi kasvualustaksi puille. 1920-luvulla läntisilläkin alueilla alkoivat soiden kuivatukset. Metsäpalot olivat yleisiä, ja esimerkiksi vuonna 1925 nykyisen kansallispuiston pohjoisosasta paloi 225 hehtaarin alue. 1930-luvulle saakka Lauhanvuoren soita käytettiin laidunnuksessa. 1920–1950-luvuilla Lauhanvuori oli taloudellisesti merkittävimmillään, kun alueella tehtiin mittavia metsänistutuksia ja hakattiin metsää puutavaraksi. Lisäksi metsään hakattiin suorat palokujat metsäpalon varalta. Näin paloa voitaisiin paremmin hallita.
Alueen metsiä käytettiin metsätaloudessa vielä 1970-luvullakin, ja täysin hyödyntäminen päättyi vasta vuonna 1982, kun kansallispuisto perustettiin. Vuoren laelle oli siirretty sotien jälkeen vanha metsäkämppä. Aluksi sitä käyttivät hakkuumiehet, ja myöhemmin metsänvartija piti sitä tukikohtanaan. Kämppä paloi syksyllä 2005.
Jo vuosikymmeniä sitten ymmärrettiin vuoren arvo viljelys- ja laidunmaana. Vuorella onkin viljelty perunaa, laidunnettu karjaa sekä juhlittu juhannusta. Halla vaikeutti perunanviljelyä alavilla mailla, minkä vuoksi viljelykset perustettiin Lauhanvuoren rinteille. Perunaa viljeltiin rinteillä 1800-luvun alusta 1930-luvulle saakka. Menneiden aikojen muistoksi laen luontopolun varressa on nykyisinkin perunaviljelys. Noin vuodesta 1900 lähtien Lauhanvuori on ollut suosittu luokkaretkikohde. Ensimmäiset patikoijat saapuivat alueelle 1950-luvulla.
Vuonna 1973 ympäristönsuojelun neuvottelukunta ehdotti Suomen kansallispuistoverkon kehittämisohjelmassaan Lauhanvuoren kansallispuiston perustamista. Puiston pinta-ala olisi 5 060 hehtaaria. Myöhemmin kansallispuistokomitea esitti alueelle 5 550 hehtaarin kokoista kansallispuistoa. Vuonna 1982 Lauhanvuoren alueelle perustettiin kansallispuisto. Alun perin kansallispuisto käsitti noin 2 600 hehtaarin alueen, jonka rajaus perustui vuonna 1979 maa- ja metsätalousministeriön asettaman kansallis- ja luonnonpuistojen rajaustyöryhmän esitykseen. Rajaustyöryhmä totesi, että puiston lopullinen rajaus muotoutuu vasta, kun valtio on saanut luonnonsuojelutarkoituksiin tapahtuvien maiden ostotoiminnan päätökseen. Tuohon aikaan puistot sisälsivät paljon yksityismaita. Vuonna 1993 kansallispuistoon liitettiin Majaleton, Nokilammennevan ja niin sanottu Pohjois-Lauhan alue sekä ostotiloja, jotka liittyivät näihin. Myös Majaluoman luonnontilaisena säilynyt osa, laskuojaton Ahvenlampi sekä kaksi kivijataa tulivat osaksi kansallispuistoa. Yhteensä puiston ala kasvoi 1 050 hehtaarilla. Liitetyt alueet muun muassa eheyttivät kansallispuistoa sekä sisälsivät varsin merkittäviä erilliskohteita Lauhanvuoren luonnon monimuotoisuuden säilyttämisen kannalta. Kansallispuiston laajentamisesityksestä pyydettiin lausunnot Isojoen ja Kauhajoen kunnilta, Metsähallitukselta, Maanmittauslaitokselta, maa- ja metsätalousministeriöltä, Vaasan läänin seutukaavaliitolta, Vaasan lääninhallitukselta ja Suomen luonnonsuojeluliitolta. Yksikään taho ei vastustanut laajentamista.
Nähtävyydet
thumb|left|180px|Vuonna 2004 valmistunut näkötorni Lauhanvuoren laella. Lauhanvuoren kansallispuiston nähtävyyksiin kuuluvat muun muassa Kivijata, Aumakivi ja näkötorni sekä monien tarinoiden Spitaalijärvi. Kivijata on muinainen rantavalli. Nämä rantavallit kiertävät vuorta, ja suurin kivijadoista on 800 metrin pituinen muinaisrantakivikko. Kivijata koostuu hiekkakivestä, joka on Suomessa melko harvinaista. Kivijadan saa lumettomana aikana ylittää vain pitkospuita pitkin. Erään tarinan mukaan kivijata oli jättiläisten viimeinen asuinpaikka.
Vuoren alarinteillä maaperä vaihtuu hiekkakivestä graniitiksi. Alarinteillä sijaitsee Aumakivi-niminen toori, joka on rapautuneen peruskallion jäljelle jäänyt ydin. Näitä ytimiä on kansallispuistossa monia, mutta Aumakivi on niistä tunnetuin. Kivi on saanut nimensä siitä, että se muistuttaa aumaa.
Vuoren laella on kesällä 2004 valmistunut näkötorni, joka rakennettiin syksyllä 2002 palaneen tornin paikalle. Tornin huipulta voi nähdä hyvällä säällä jopa 60–70 kilometrin päässä olevien Kaskisten ja Kristiinankaupungin korkeita savupiippuja. Sieltä on nähtävisä myös kuuden kirkon tornit: Kauhajärven, Karvian, Kankaanpään, Honkajoen, Siikaisten ja Isojoen.
Näkötorni on Lauhanvuoren suosituin käyntikohde. Siellä kävi arvioiden mukaan ennen tulipaloa vuosittain noin 20 000 kävijää vuosittain. Tutkimusten mukaan paloon ei liittynyt ilkivaltaa vaan palo lähti arvioiden mukaan oikosulusta. Palaneen tornin purku- ja siistimistöiden yhteydessä Lauhanvuorelta poistettiin myös käyttökelvottomaksi vahingoittunut Yleisradion entisen linkkimaston betoniosa. Nykyinen torni on seitsemäs; ennen näkötorneja paikalla on ollut palovartio- ja kolmiomittaustorneja.
Harrastusmahdollisuudet
Lauhanvuoren kansallispuisto sopii päiväretkeilyyn. Puistossa on noin viisitoista kilometriä merkittyjä reittejä. Lisäksi kunnat ovat tehneet kansallispuistoon johdattavat polut Kauhajoen Muurahaisesta sekä Isojoelta Lauhansarven luontomatkailukeskuksesta.
thumb|250px|Spitaalijärvi soiselta kaakkoisrannalta nähtynä. Lauhanvuoren laelta alkaa 2,6 kilometriä pitkä polku, jonka varrella olevissa tauluissa kerrotaan kasvillisuudesta, rantavaiheista sekä ihmisen toiminnasta alueella. Suosituin retkeilyreitti vie näkötornilta Spitaalijärven kautta Kivijadalle, minkä lisäksi Lauhanvuorella on kaksi ympyräreittiä.